สมาชิกวุฒิสภา เริ่มทยอยเดินทางมาตามเวลานัดหมายของ สำนักเลขาธิการวุฒิสภา ก่อนเดินทางไปร่วมพิธีเปิดการประชุมรัฐสภานัดแรกช่วงบ่ายวันนี้
ที่อาคารสุขประพฤติ ถนนประชาชื่น สำนักงานเลขาธิการวุฒิสภา ได้นัดสมาชิกวุฒิสภาทั้งหมด มารวมตัวพร้อมกันในเวลา 12.30 น. เพื่อจะออกเดินทางไปยังกระทรวงการต่างประเทศ เวลา 13.00 น. เพื่อร่วมพิธีเปิดการประชุมรัฐสภา สมาชิกวุฒิสภาเริ่มทยอยเดินทางมาตามที่นัดหมายบ้างแล้ว เช่นเดียวกับสื่อมวลชนที่เดินทางมาติดตามทำข่าวจำนวนมาก ทำให้บรรยากาศเริ่มคึกคักมากขึ้น        สำหรับการเรียกประชุมวุฒิสภานัดแรก สมัยสามัญประจำปี เพื่อเลือกประธานวุฒิสภา 1 คน และ รองประธาน 2 คน ซึ่งต้องรอการเรียกประชุม โดยตามกฎหมายหลังจากมีพระราชกฤษฎีกาเปิดสมัยประชุมแล้ว จึงจะนัดประชุมได้ เบื้องต้นการประชุมในส่วนของวุฒิสภา จะใช้สถานที่หอประชุม บริษัท ทีโอที จำกัด(มหาชน) ถนนแจ้งวัฒนะ ในช่วงเย็นวันนี้ หลังเสร็จสิ้นพิธีเปิดการประชุมรัฐสภา โดยจะเป็นการประชุมคนละเวลากับการประชุมสภาผู้แทนราษฎร